Finále 11. Ročníka Pohára ObFZ Michalovce vo futbale mužov pre sezónu 2012/2013, streda 22.5.2013 o 17.00 h, na ihrisku s umelou trávou štadióna MFK Zemplín Michalovce

**TJ Družstevník Malčice - TJ Družstevník Pavlovce n/U 4:3 (2:1)**

Bolo to vcelku bolo kvalitné a rušné stretnutie favorizovaného účastníka I. triedy s porazeným semifinalistom II. A triedy, so značným fyzickým nasadením oboch súperov. Prvý polčas sa vyznačoval hernou prevahou družstva Malčíc, druhý bol vyrovnanejší, so snahou družstva TJ Družstevník Pavlovce n/U o vyrovnanie skóre. Gól, ktorý nádhernou strelou z 20 m dal Dominik Lukáč už v 4. min., určil ďalší priebeh, keď sa hral obojstranne otvorený a útočný futbal. V 24. min., po nie najistejšom zásahu nášho brankára a nedôraze obrancov, Marek Cica vyrovnal na 1:1. Hernú aktivitu prevzali Malčice a ďalší gól visel vo vzduchu, ale brankár Pavloviec zlikvidoval 2-3 tutovky, keď všetky strely smerovali priamo na neho. No po jeho nedorozumení so spoluhráčom v bránkovom území sa v 38. min. poľahky dáva Peter Kanči gól a tak išli Malčice do vedenia 2:1. Takto sa skončil aj I. polčas.

Druhý polčas sa začal aktívnou hrou Pavloviec so snahou o vyrovnanie, bol to ale zase Peter Kanči, ktorý sa po rýchlom protiútoku pri hraničnej ofsajdovej situácii dostal pred brankára v 70 min. dáva na 3:1. Po tomto góle sa mužstvo Pavloviec ešte viacej zmobilizovalo a hlavne fyzickým nasadením a bojovnosťou v 80. min. zaslúžene dosiahlo gól na 2:3 a následne vrhlo všetky sily do útočenia. Malčice hrozili rýchlymi protiútokmi najmä Marcelom Makulom, z ktorých konečne jeden premenil a tak upravuje v 82. min. gólom na 4:2. Hodno spomenúť výborne kopané priame kopy Jozefa Tomka, z ktorých si niektorý zaslúžil skončiť gólom. V závere sa Pavlovciam v 90. min. podarilo skorigovať, keď ich najlepší hráč, kapitán družstva Milan Tancoš po peknej samostatnej akcií ukončenej prízemnou gólovou strelou z 15 m dáva 4:3, ale na vyrovnanie už nezostal čas, a tak sa z víťazstva a zisku pohára tešili Malčice.

V kvalitnom, obojstranne útočnom stretnutí, s množstvom streleckých príležitostí, ktoré sa prítomným divákom muselo páčiť, podal dobrý výkon aj rozhodca Tomáš Škodi, ktorému na čiarach asistovali Radovan Pavlenko a Miroslav Tannenbaum ml. a náhradný rozhodca Michal Verdžák.

Štatistika zo stretnutia: góly: 38. a 70. Kanči Peter, 4. Lukáč Dominik, 82. Makula Marcel - 80. a 90. Tancoš Milan ml., 24. Cica Marek; žk: 63. Polák Tibor, 73. Poprík Jakub, 90. Pivarník Pavol - 33. Cigan Marek, 72. Makula Patrik, 81. Cica Marek; rozh.: Škodi Tomáš - Pavlenko Radovan, Tannenbaum Miroslav ml., náhradný R: Verdžák Michal; del. Rovňák Mikuláš; 200 div.

Malčice: Drotár Patrik - Polák Tibor, Pivarník Pavol, Tomko Jozef, Duda Roman, Kanči Michal (67. Poprík Jakub), Kanči Peter, Šipos Vladimír, Duda Maroš (81. Tancoš Vladimír), Lukáč Dominik (85. Pittroff Karol), Makula Marcel.

TJ Družst. Pavlovce n/U: Budiš Martin - Cigan Marek, Nistor Ján, Gaži Dušan, Gaži Michal, Cica Marek, Tancoš Milan ml., Kešeľ Marián (74. Gombár Miroslav), Makula Patrik, Drška Michal, Badi Tibor.

Futbalisti TJ Družstevník Malčice sa tak stali v poradí už siedmym víťazom 11. ročníka tejto súťaže. Pohár ObFZ pre sezónu 2012/2013 ich kapitán Pivarník Pavol po stretnutí prevzal z rúk Vladimíra Čana (preds. ObFZ). Obaja súperi obdržali aj vecné ceny a diplomy, ktoré im odovzdal E. Anguš (preds. ŠTK).